O avarie, urmată de o explozie, s-a produs ieri după-amiază la un întrerupător al Hidrocentralei Stejaru.
O persoană rănită a fost preluată în stare conştientă de echipajul SMURD şi transportată la Unitatea de Primiri Urgenţe din Piatra-Neamţ pentru evaluare şi tratament şi se află în afara oricărui pericol.
Compania Hidroelectrica a iniţiat de urgenţă măsurile necesare pentru remedierea defecţiunilor şi pentru a restabili operaţiunile normale.
Incidentul a avut loc pe fondul unei manevre tehnice normale, iar salariaţii au acţionat conform procedurilor interne de urgenţă pentru astfel de incidente. Suplimentar, a fost solicitată intervenţia Detaşamentului de pompieri Piatra-Neamţ.
Incidentul nu a avut implicaţii asupra siguranţei în funcţionare a Sistemului Energetic Naţional – mai transmite Hidroelectrica – pentru că energia care nu s-a mai produs la Stejaru a fost compensată prin încărcarea suplimentară a Hidrocentralei Lotru din judeţul Vâlcea.
Centrala hidroelectrică "Dimitrie Leonida" – Stejaru, pusă în funcţiune în anul 1960, este amplasată la o distanţă de aproximativ 15 kilometri de barajul Bicaz – Izvorul Muntelui. (Rador/ FOTO radioiasi.ro)